b'\n_START_ARTICLE_\nFolio r\xc5\xabg\xc5\xa1tis\n_START_SECTION_\nSavyb\xc4\x97s\n_START_PARAGRAPH_\n\xc5\xa0is B grup\xc4\x97s vitaminas tirpsta vandenyje, \xc5\xa1viesoje bei \xc5\xa1iluma apdorojant maist\xc4\x85 didel\xc4\x97 dalis folio r\xc5\xabg\xc5\xa1ties prarandama._NEWLINE_Folio r\xc5\xabg\xc5\xa1ties vartojimo kontraindikacij\xc5\xb3 nenustatyta, ta\xc4\x8diau geresnis jos pasisavinimas pasiekiamas vartojant maisto produktuose esan\xc4\x8di\xc4\x85 jos form\xc4\x85.\n_START_SECTION_\nFunkcijos\n_START_PARAGRAPH_\nFolio r\xc5\xabg\xc5\xa1tis svarbi baltym\xc5\xb3 apykaitai, nukleor\xc5\xabg\xc5\xa1\xc4\x8di\xc5\xb3 sintezei, augimo ir vystymosi procesams, taip pat dalyvauja l\xc4\x85steli\xc5\xb3 dalijimosi ir atsinaujinimo procesuose. Kartu su vitaminu B\xe2\x82\x81\xe2\x82\x82 folio r\xc5\xabg\xc5\xa1tis reikalinga raudon\xc5\xb3j\xc5\xb3 kraujo k\xc5\xabneli\xc5\xb3 brendimui kaul\xc5\xb3 \xc4\x8diulpuose.\n_START_SECTION_\n\xc5\xa0altiniai\n_START_PARAGRAPH_\nKadangi folio r\xc5\xabg\xc5\xa1tis augaluose naudojama fotosintez\xc4\x97s procesuose, daugiausiai jos yra lapin\xc4\x97se dar\xc5\xbeov\xc4\x97se (petra\xc5\xbeol\xc4\x97s, \xc5\xa1pinatai, salot\xc5\xb3 lapai ir kt.). Taip pat jos yra kepenyse, inkstuose, kiau\xc5\xa1iniuose, motinos ir karv\xc4\x97s piene, alaus miel\xc4\x97se.\n_START_SECTION_\nPoreikis\n_START_PARAGRAPH_\nSuaugusiems rekomenduojama folio r\xc5\xabg\xc5\xa1ties paros norma yra 240 \xc2\xb5 g. N\xc4\x97\xc5\xa1\xc4\x8dioms, \xc5\xbeindan\xc4\x8dioms bei kontracepcinius preparatus vartojan\xc4\x8dioms moterims \xc5\xa1ios r\xc5\xabg\xc5\xa1ties reikia daugiau: n\xc4\x97\xc5\xa1\xc4\x8dioms \xe2\x80\x93 400 \xc2\xb5 g per dien\xc4\x85, \xc5\xbeindyv\xc4\x97ms \xe2\x80\x93 480 \xc2\xb5 g._NEWLINE_Nustatyta, kad folio r\xc5\xabg\xc5\xa1tis gali pad\xc4\x97ti i\xc5\xa1vengti kai kuri\xc5\xb3 v\xc4\x97\xc5\xbeio form\xc5\xb3 ir \xc5\xa1irdies ir kraujagysli\xc5\xb3 lig\xc5\xb3. Folio r\xc5\xabg\xc5\xa1tis gali palengvinti depresijos simptomus._NEWLINE_Folio r\xc5\xabg\xc5\xa1ties daugiau reikia sergant \xc5\xbearnyno ligomis ar epilepsija, vartojant kontraceptinius preparatus, sergant alkoholizmu ir narkomanija, kepen\xc5\xb3 ligomis, ma\xc5\xbeakraujyste, n\xc4\x97\xc5\xa1tumo ir maitinimo kr\xc5\xabties pienu laikotarpiu, sutrikus vir\xc5\xa1kinimo trakto veiklai._NEWLINE_Folino normos skiriasi, nes 1 \xc2\xb5 g maistinio folino atitinka 0,6 \xc2\xb5 g folio r\xc5\xabg\xc5\xa1ties.\n_START_SECTION_\nTr\xc5\xabkumas\n_START_PARAGRAPH_\nDa\xc5\xbeniausiai tr\xc5\xabkumas pasirei\xc5\xa1kia n\xc4\x97\xc5\xa1\xc4\x8dioms moterims, nes pirmiausiai folio r\xc5\xabg\xc5\xa1tis paskirstoma augan\xc4\x8diam vaisiui, d\xc4\x97l to motinai vitamino tr\xc5\xabksta.'